
RADVILIŠKIO RAJONO SAVIVALDYBĖS TARYBA

SPRENDIMAS
DĖL NEKILNOJAMOJO TURTO PIRKIMO SAVIVALDYBĖS POREIKIAMS IR JO PERDAVIMO PANAUDOS PAGRINDAIS

2025 m.                          d. Nr. T-
Radviliškis

Vadovaudamasi Lietuvos Respublikos vietos savivaldos įstatymo 7 straipsnio 4 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktu, 14 straipsnio 1 dalies 1 punktu, 4 dalimi, Lietuvos Respublikos Vyriausybės 2017 m. gruodžio 13 d. nutarimo Nr. 1036 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo patvirtinimo“ 1 punktu patvirtinto Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo 49, 67 ir 69 punktais, įgyvendindama Nekilnojamųjų daiktų pirkimo, nuomos ir panaudos teisių į šiuos daiktus įsigijimo savivaldybės vardu iš kitų subjektų tvarkos aprašą, patvirtintą Radviliškio rajono savivaldybės tarybos 2021 m. gegužės 27 d. sprendimu Nr. T-497 „Dėl nekilnojamųjų daiktų pirkimo, nuomos ir panaudos teisių į šiuos daiktus įsigijimo Savivaldybės vardu iš kitų subjektų tvarkos aprašo patvirtinimo“, Radviliškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašą, patvirtintą Radviliškio rajono savivaldybės tarybos 2019 m. rugsėjo 26 d. sprendimu Nr. T-101 „Dėl Radviliškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, atsižvelgdama į 2022 m. spalio 20 d. Jungtinės veiklos sutartį Nr. SUT-2022-820, Radviliškio rajono savivaldybės administracijos direktoriaus 2025 m. kovo 7 d. įsakymą Nr. A-118 (8.2 E) „Dėl pasiūlymo nupirkti dalį garažo pastato“, Priešgaisrinės apsaugos ir gelbėjimo departamento prie Vidaus reikalų ministerijos 2024 m. gruodžio 13 d. raštą Nr. 9.4-6-1142 /2024(11.6.4 E) „Dėl nekilnojamojo turto (garažų) įsigijimo“, Radviliškio rajono savivaldybės taryba nusprendžia: 
.	Nupirkti už 4200,00 eurų Radviliškio rajono savivaldybės nuosavybėn (duomenys neskelbiami) nuosavybės teise priklausančias 3757/21650 dalis (iš 4714/21650 dalių) garažo pastato, esančio (duomenys neskelbiami), Šiaulėnuose, Radviliškio r. sav., unikalus Nr. (duomenys neskelbiami) (garažo patalpa žymima indeksu 5, plotas – 37,57 kv. m), esančias šalia Radviliškio rajono savivaldybei nuosavybės teise priklausančių to paties pastato patalpų.
.	Nustatyti, kad šio sprendimo 1 punkte nurodytas turtas perkamas įgyvendinant valstybinę (valstybės perduotą savivaldybėms) priešgaisrinės saugos funkciją iš Savivaldybės biudžeto asignavimų, skirtų Radviliškio rajono savivaldybės administracijai.
.	Perduoti Priešgaisrinės apsaugos ir gelbėjimo departamentui prie Vidaus reikalų ministerijos laikinai neatlygintinai valdyti ir naudoti panaudos pagrindais iki 2028 m. sausio 1 d. Radviliškio rajono savivaldybės nuosavybėn įgytą, šio sprendimo 1 punkte nurodytą turtą valstybinei (valstybės perduotai savivaldybėms) priešgaisrinės saugos funkcijai vykdyti.
.	Įgalioti Radviliškio rajono savivaldybės administracijos direktorių pasirašyti turto pirkimo ir turto perdavimo panaudos pagrindais sutartis.
.	Nurodyti, kad šis sprendimas ne vėliau kaip per vieną mėnesį nuo jo įsigaliojimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų administraciniam teismui bet kuriuose šio teismo rūmuose.

Savivaldybės meras								   

Radviliškis 

. Projekto rengimą paskatinusios priežastys, parengto sprendimo projekto tikslai ir uždaviniai.
Projektas parengtas gavus Jungtinės veiklos 2022-10-20 sutarties Nr. SUT-2022-820 (sudarytos Savivaldybės tarybos patvirtintam Savivaldybės dalyvavimui pilotiniame modelyje „Bendra priešgaisrinės saugos užtikrinimo sistema – kokybiška ir patikima pagalba nelaimės atveju“ įgyvendinti) partnerio Priešgaisrinės apsaugos ir gelbėjimo departamento prie Vidaus reikalų ministerijos prašymą praplėsti Savivaldybei nuosavybės teise priklausančias priešgaisrinės apsaugos Šiaulėnų komandos veiklai naudojamas patalpas, esančias (duomenys neskelbiami), Šiaulėnuose, tam, kad Departamentas jose galėtų dislokuoti modernesnę, didesnės vandens talpos autocisterną.
Šiam tikslui pasiekti siūloma iš privataus asmens už 4200,00 eurų Radviliškio rajono savivaldybės nuosavybėn nupirkti 37,57 kv. m ploto garažo patalpas, esančias šalia Savivaldybei nuosavybės teise priklausančių to paties pastato patalpų (turi bendrą vidinę sieną), ir perduoti jas Departamentui panaudos pagrindais iki 2028-01-01, t. y. tam pačiam laikotarpiui, kaip ir kitos to paties pastato patalpos.
. Projekto iniciatoriai (institucija, asmenys ar piliečių atstovai) ir rengėjai.
Projekto iniciatorius – Radviliškio rajono savivaldybės administracijos direktorius.
Projekto rengėjas – Savivaldybės administracijos Investicijų ir turto valdymo skyriaus vyriausioji specialistė Diana Skaburskienė.
. Kaip šiuo metu yra reguliuojami sprendimo projekte aptarti teisiniai santykiai.
Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktu nustatyta, kad Savivaldybė turtą gali įgyti pagal sandorius.
Vadovaudamasi LR Vietos savivaldos įstatymo 7 straipsnio 4 punktu, Savivaldybė turtą perka įgyvendinant valstybinę (valstybės perduotą savivaldybėms) priešgaisrinės saugos funkciją. 
Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo, patvirtino LR Vyriausybės 2017-12-13 nutarimu Nr. 1036, 49 punkte nustatyta, kad nekilnojamųjų daiktų įsigijimo kaina negali daugiau kaip 10 procentų viršyti rinkos vertės, nustatytos atlikus individualų turto vertinimą Lietuvos Respublikos turto ir verslo vertinimo pagrindų įstatymo nustatyta tvarka.
LR Valstybės ir savivaldybių turto valdymo, naudojimo ir disponavimo juo įstatymo 14 straipsnyje ir Savivaldybės turto perdavimo panaudos pagrindais tvarkos apraše, patvirtintame Radviliškio rajono savivaldybės tarybos 2019-09-26 sprendimu Nr. T-101, nustatyta, kad savivaldybės turtas gali būti perduodamas panaudos pagrindais biudžetinėms įstaigoms, panaudos terminas – ne ilgesnis kaip 20 metų.
. Kokių teigiamų rezultatų laukiama.
Savivaldybei įgijus nuosavybės teisę į papildomas 37,57 kv. m ploto garažo patalpas, (duomenys neskelbiami), Šiaulėnuose, esančias šalia Savivaldybei nuosavybės teise priklausančių to paties pastato patalpų, ir perdavus jas Departamentui panaudos pagrindais, Departamentas jose savo lėšomis dislokuos modernesnę, didesnės vandens talpos autocisterną. Taip bus užtikrintas tinkamas Savivaldybės dalyvavimas pilotiniame modelyje „Bendra priešgaisrinės saugos užtikrinimo sistema – kokybiška ir patikima pagalba nelaimės atveju“ ir 2022-10-20 Jungtinės veiklos sutarties Nr. SUT-2022-820, sudarytos tarp Vidaus reikalų ministerijos, Radviliškio rajono savivaldybės ir Priešgaisrinės apsaugos ir gelbėjimo departamento prie Vidaus reikalų ministerijos, vykdymas.
. Galimos neigiamos priimto sprendimo projekto pasekmės ir kokių priemonių reikėtų imtis, kad tokių pasekmių būtų išvengta.
Priėmus sprendimo projektą, neigiamų pasekmių nenumatoma.
. Kokius teisės aktus būtina priimti, kokius galiojančius teisės aktus būtina pakeisti ar pripažinti netekusiais galios priėmus sprendimo projektą.
Priėmus sprendimą galiojančių teisės aktų keisti nereikės.
. Sprendimo projektui įgyvendinti reikalingos lėšos, finansavimo šaltiniai. 
Turtas perkamas iš Savivaldybės biudžeto asignavimų, numatytų Radviliškio rajono savivaldybės tarybos 2025 m. vasario 27 d. sprendimo Nr. T-557 „Dėl Radviliškio rajono savivaldybės 2025–2027 metų biudžeto patvirtinimo“.
Už perkamų patalpų individualų vertinimą iš Savivaldybės biudžeto lėšų sumokėta 242 Eur. Turto pirkimo-pardavimo sutarties sudarymo išlaidas apmokės pardavėjas.
. Sprendimo projekto rengimo metu gauti specialistų vertinimai ir išvados.
Turto savininko pasiūlyta pradinė kaina buvo 4500 Eur. Atlikus nekilnojamojo turto vertinimą, perkamo pastato rinkos vertė vertinimo dieną (2025-02-20) yra 4 000 Eur. Įvykdžius derybas, galutinė turto kaina – 4200 Eur. LR Vyriausybės 2017-12-13 nutarimu Nr. 1036 patvirtinto Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo 49 punkte nustatytas reikalavimas, kad nekilnojamųjų daiktų įsigijimo nuosavybėn kaina negali daugiau kaip 10 procentų viršyti rinkos vertės, nustatytos atlikus individualų turto vertinimą. Šiuo atveju kaina didesnė 5 procentais.
Sprendimo projektas suderintas su savivaldybės juristu, kalbininku, administracijos direktore.
. Numatomo teisinio reguliavimo poveikio vertinimo rezultatai.
Šiuo sprendimo projektu nenumatoma reglamentuoti iki tol nereglamentuotus santykius, taip pat iš esmės nekeičiamas teisinis reguliavimas, todėl numatomo teisinio reguliavimo poveikio vertinimas neatliekamas.
. Sprendimo projekto antikorupcinis vertinimas.
Teisės akto projektas antikorupciniam vertinimui neteikiamas.
. Kiti, iniciatoriaus nuomone, reikalingi pagrindimai ir paaiškinimai. 
Papildomų paaiškinimų nėra. 
. Pridedami dokumentai.
.	UAB „STIVVF“ 2025-02-20 nekilnojamojo turto vertinimo ataskaita Nr. 25014475;
.	Savivaldybės administracijos direktoriaus 2025-03-04 įsakymas Nr. A-109 (8.2 E) „Dėl dalies garažo pastato, esančio (duomenys neskelbiami), Šiaulėnuose, Radviliškio r. sav., pirkimo“ su patvirtintu turto pirkimo socialiniu ir ekonominiu pagrindimu;
.	Savivaldybės administracijos komisijos dėl dalies garažo pastato, esančio (duomenys neskelbiami), Šiaulėnuose, pirkimo 2025-03-05 posėdžio derybų protokolas Nr. 1;
.	Savivaldybės administracijos direktoriaus 2025 m. kovo 7 d. įsakymas Nr. A-118 (8.2 E) „Dėl pasiūlymo nupirkti dalį garažo pastato“;
.	Garažo pastato, esančio (duomenys neskelbiami), Šiaulėnuose, patalpų planas ir NTR išrašas;
.	Priešgaisrinės apsaugos ir gelbėjimo departamento prie Vidaus reikalų ministerijos 2024-12-13 raštas Nr. 9.4-6-1142 /2024(11.6.4 E) „Dėl nekilnojamojo turto (garažų) įsigijimo“.



Investicijų ir turto valdymo skyriaus vyriausioji specialistė			        Diana Skaburskienė
